หุ้นยุโรปปิดบวกหลังกรีซชำระหนี้ ECB-IMF
ตลาดหุ้นยุโรปปิดบวกเมื่อคืนนี้ (20 ก.ค.) ทำสถิติปิดบวกติดต่อกัน 9 วันทำการ เนื่องจากนักลงทุนคลายความวิตกกังวลเกี่ยวกับวิกฤตหนี้กรีซ หลังจากมีรายงานว่ากรีซได้ชำระหนี้ให้กับธนาคารกลางยุโรป (ECB) และกองทุนการเงินระหว่างประเทศ (IMF) แล้วเมื่อวานนี้ นอกจากนี้ ธนาคารพาณิชย์ของกรีซกลับมาเปิดให้บริการอีกครั้งเมื่อวานนี้ หลังจากที่รัฐบาลสั่งปิดทำการธนาคารเป็นเวลานานถึง 3 สัปดาห์
21 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.3% ปิดวานนี้ (21 ก.ค.) ที่ 406.80 จุด, ดัชนี CAC-40 ตลาดหุ้นฝรั่งเศสปิดที่ 5,142.49 จุด เพิ่มขึ้น 18.10 จุด หรือ +0.35%, ดัชนี DAX ตลาดหุ้นเยอรมันปิดที่ 11,735.72 จุด เพิ่มขึ้น 62.30 จุด หรือ +0.53% และดัชนี FTSE 100 ตลาดหุ้นลอนดอนปิดที่ 6,788.69 จุด เพิ่มขึ้น 13.61 จุด หรือ +0.20%
ตลาดหุ้นยุโรปทำสถิติปิดบวกติดต่อกันยาวนานถึง 9 วันทำการเมื่อคืนนี้ เนื่องจากนักลงทุนคลายความวิตกกังวลเกี่ยวกับวิกฤตหนี้กรีซ หลังจากมีรายงานว่าธนาคารของกรีซกลับมาเปิดให้บริการอีกครั้งแล้ววานนี้ ภายหลังจากที่ทางการสั่งปิดทำการเป็นเวลานานถึง 3 สัปดาห์ เนื่องจากวิกฤตหนี้ของประเทศ
ด้านกระทรวงการคลังกรีซระบุว่า กรีซได้ชำระหนี้วงเงิน 6.8 พันล้านยูโร (7.4 พันล้านดอลลาร์) ให้กับกลุ่มเจ้าหนี้ ซึ่งประกอบด้วยธนาคารกลางยุโรป (ECB) และกองทุนการเงินระหว่างประเทศ (IMF) แล้ววานนี้
ขณะที่นักลงทุนจับตารัฐสภากรีซจะลงมติในวันพุธนี้เพื่อรับหรือไม่รับมาตรการปฏิรูปธนาคาร และกระบวนการยุติธรรมตามข้อตกลงที่นายอเล็กซิส ซิปราส นายกรัฐมนตรี ทำไว้กับกลุ่มประเทศเจ้าหนี้ เพื่อแลกกับการได้รับความช่วยเหลือทางการเงิน
ทั้งนี้ คาดว่ารัฐสภากรีซจะมีมติอนุมัติมาตรการดังกล่าว แต่นายซิปราสจะต้องพึ่งคะแนนเสียงจากพรรคฝ่ายค้าน หลังจากสมาชิกพรรคไซรีซาของเขาจำนวน 39 คนหันไปยกมือคัดค้านร่างกฎหมายปฏิรูปเศรษฐกิจฉบับใหม่เมื่อสัปดาห์ที่แล้ว โดยขณะนั้นสภาผู้แทนราษฎรกรีซมีมติเห็นชอบด้วยคะแนน 229 เสียง จากจำนวนสมาชิกในสภา 300 เสียง
หุ้นเอวีวา กรุ๊ป ทะยานขึ้น 27% หลังจากมีรายงานว่า บริษัทชไนเดอร์ อิเล็กทริก วางแผนที่จะเทคโอเวอร์กิจการของเอวิวา ซึ่งเป็นผู้จัดหาซอฟท์แวร์ด้านวิศวกรรม และข่าวดังกล่าวยังช่วยหนุนหุ้นชไนเดอร์ อิเล็กทริก ปรับขึ้น 0.6% อย่างไรก็ตาม หุ้นทุลโลว์ ออยล์ ร่วงลง 5.2% หลังจากมีรายงานว่า ทางบริษัทได้ระงับการส่งออกก๊าซธรรมชาติจากบ่อ Jubilee ไปยังโรงงาน Ghana Gas เนื่องจากปัญหาทางเทคนิค